Troels Lund Poulsen (V), 2008-06-03:
Med det forslag, som Enhedslisten fremsætter her i dag, lægges der op til en omfattende naturgenopretning af området ved Fiil Sø i Vestjylland.
Folketinget har tidligere for godt 4 år siden behandlet et tilsvarende forslag fra Enhedslisten, og i lighed med dengang vil jeg også opfordre til, at man ikke støtter forslaget.
Nu kan det naturligvis være meget velmenende at ønske et stort, vestjysk naturområde genoprettet.
Siden Folketinget sidste gang havde Fiil Sø på dagsordenen, har der fortsat været debat om sagen, og muligheder har også løbende været diskuteret i forhold til Fiil Sø.
Jeg vil ikke på nogen måde bestride, at vi kunne udvikle Fiil Sø til et meget flot naturområde, og jeg vil også gerne i dag understrege, at jeg selv har haft lejlighed til at besøge området.
Men jeg vil da samtidig også opfordre til, at vi ikke ser på denne mulighed isoleret, men i en større sammenhæng sammen med de mange andre behov og muligheder, der er for naturgenopretning, og de store opgaver, vi står over for på naturområdet i de kommende år.
Det er jo ikke, fordi regeringen ikke ønsker naturgenopretningsprojekter, tværtimod.
Enhver kan se, at denne regering har prioriteret naturgenopretning overordentlig højt.
Mens den ordinære naturforvaltning fortsat er uændret, har vi nu med miljømilliarden afsat yderligere 558 mio. kr. i perioden 2007 til 2009 til naturgenopretning gennem den særlige vand- og naturindsats.
De penge er nu sat ud at arbejde.
Vi ved, hvilke projekter der skal gennemføres, og der er fuld gang i dialogen om projekternes mulige realisering.
Der er tale om en meget omfattende naturgenopretningsindsats, og vi vil fortsætte.
Der er yderligere en miljømilliard på vej, som i perioden 2010 til 2013 vil sikre en fortsættelse af indsatsen.
Den særlige vandog naturindsats har således sigte mod de samme mål, nemlig en rigere natur, et renere vandmiljø og en sikring af, at vi overholder EU's Natura 2000-direktiv og EU's vandrammedirektiv.
Indsatsen vil således på et tidligt tidspunkt bringe os et godt stykke i den rigtige retning.
Hertil kommer så også, at befolkningens mulighed for at få glæde af de mange genskabte naturværdier ved at give mulighed for friluftsliv har været et vigtigt hensyn for regeringen.
Der er ikke nogen tvivl om, at vand- og naturplanerne vil give et historisk løft til vores natur og vandmiljø.
En så omfattende indsats vil samtidig kræve en skarp og gennemtænkt prioritering af opgaver set i forhold til de ressourcer, der er til rådighed.
Vi skal gå efter de projekter, som giver en stor miljø- og natureffekt, gerne på flere fronter; effekt og synergi er nøgleord for indsatsen.
Det gælder bl.a. bevaring af arterne og naturtyper i forhold til Natura 2000-direktiverne og begrænsning af udledningen af kvælstof og fosfor til vandmiljøet.
Det kan naturligvis være acceptabelt for enkelte mindre projekter, men for et projekt, som man må formode vil koste mellem 250 og 300 mio. kr., og som således ville lægge beslag på en meget betydelig del af de midler, der er sat af til samme formål, er det nok en meget, meget stor del at prioritere på et enkelt projekt.
Som sagt er regeringen enig i, at området ved Fiil Sø kan udvikles til et større og endnu flottere naturområde. Jeg har også i den forbindelse gentagne gange sagt og givet tilsagn om, at regeringen meget gerne vil samarbejde om naturgenopretning med andre f.eks. private fonde, organisationer m.v., som måtte ønske at erhverve arealerne i området. Endelig er vi nødt til at se hele naturgenopretningsindsatsen i et lidt længere tidsperspektiv.
Vi kan ikke løse alle problemer over en meget kort periode, vi må arbejde på længere sigt.
Ud over Fiil Sø vil der også være mange andre områder i Danmark, hvor der kan opnås store resultater med naturgenopretning.
Vi kan ikke starte alle steder samtidig.
Men regeringen har jo netop afsat et historisk stort beløb til naturgenopretning både med den første miljømilliard og også med tilsagn om den næste miljømilliard.
Lad os derfor fortsætte denne linje og gennemføre indsatsen baseret på en grundigt gennemarbejdet planlægning, som også er i fuld gang og godt på vej.
Man kan selvfølgelig ikke udelukke, at vi en dag når til Fiil Sø, men lige nu vil det simpelt hen ikke være den rigtige prioritering.
Regeringen kan derfor ikke støtte forslaget.